Folketing
2012-02-21

Når det ikke er noget, man får et stort erfaringsgrundlag med som sagsbehandler og som egentlig socialrådgiver, er det vigtigt, at vi går ud og hjælper især de små kommuner. Derfor er jeg rigtig glad for, at man i satspuljekredsen har afsat midler til en taskforce, som skal hjælpe og støtte kommunerne og rådgive kommunerne i den konkrete sagsbehandling, også når der er tale om særlig svære sager. Og derfor er der, som det er blevet sagt et par gange, nok tale om en slags dobbeltkonfekt, hvis vi også vedtager dette beslutningsforslag i dag. Jeg synes, det er rigtig vigtigt, at vi fortsætter med at hjælpe sagsbehandlerne ude i kommunerne. Jeg tror, at der er kommet et øget fokus på, hvordan man behandler børn, hvordan man som forældre kan tillade sig at behandle børn, og jeg tror, at vi som samfund er begyndt at sige fra langt tidligere over for forældre, der ikke kan finde ud af at behandle deres børn ordentligt, betragte dem som mennesker og behandle dem derefter.